Likumprojekts

**Likumprojekts “Grozījumi likumā “Par Latvijas Banku””**

Izdarīt likumā “Par Latvijas Banku” (Latvijas Republikas Augstākās Padomes un Valdības Ziņotājs, 1992, 22./23.nr.; Latvijas Republikas Saeimas un Ministru Kabineta Ziņotājs, 1997, 15.nr.; 1998, 23.nr.; 1999, 23.nr.; 2000, 13.nr.; 2001, 22.nr.; 2002, 14.nr.; 2006, 1., 14.nr.; 2009, 22.nr.; Latvijas Vēstnesis, 2012, 70.nr.; 2013, 16.nr.; 2016, 5.nr.) šādus grozījumus:

1. Izteikt likuma 18.1pantu šādā redakcijā:

“**18.1pants.** Latvijas Banka 15 dienu laikā pēc tam, kad Latvijas Bankas padome apstiprinājusi gada pārskatu, ieskaita valsts pamatbudžetā Valsts kases norādītajā kontā:

1) uzņēmumu ienākuma nodokli, kas aprēķināts reizinot pārskata gadā gūto peļņu ar Uzņēmumu ienākuma nodokļa likumā noteikto uzņēmumu ienākuma nodokļa likmi (nepiemērojot minētajā likumā noteikto ar nodokli apliekamās bāzes palielinošo koeficientu);

2) maksājumus par valsts kapitāla izmantošanu 50 procentu apmērā no pārskata gadā gūtās peļņas. Latvijas Bankas padomei, apstiprinot gada pārskatu, ir tiesības pieņemt lēmumu par šā panta 2.punktā minētā maksājuma procentu apmēra samazināšanu par valsts kapitāla izmantošanu, ja tas nepieciešams Latvijas Bankas rezerves kapitāla palielināšanai saistībā ar finanšu riskiem, kuriem Latvijas Banka pakļauta tās uzdevumu izpildē. Latvijas Banka par šādu lēmumu nekavējoties informē Saeimu un Finanšu ministriju.”

1. Papildināt Pārejas noteikumus ar 3.punktu šādā redakcijā:

“3. Grozījums likuma 18.1pantā piemērojams peļņai, kas gūta, sākot ar 2018.gada 1.janvāri.”

Finanšu ministre Dana Reizniece-Ozola